**МОДЕЛ ОДЛУКЕ О ГРАЂЕВИНСКОМ ЗЕМЉИШТУ**

На основу члана 99. ставови 5., 17. и 19. Закона о планирању и изградњи ("Службени гласник РС", бр. 72/09, 81/09 - исправка, 64/10, 24/11, 121/12, 42/13, 50/13, 98/13, 132/14, 145/14, 83/18, 31/19, 37/19 и 9/20), члана 8., 26. и 27. Закона о јавној својини ("Службени гласник РС", бр. 72/11, 88/13, 105/14, 104/16, 108/16, 113/17, 95/18 и 153/20) и члана \_\_\_\_\_\_Статута општине[[1]](#footnote-1)\_\_\_\_\_\_\_\_\_\_\_("Службени лист општине“\_\_\_\_\_\_\_\_\_\_ број \_\_\_\_\_) на седници Скупштине опшине одржаној дана\_\_\_\_\_\_\_\_\_\_\_ године,

донета је

**ОДЛУКА О**

**ГРАЂЕВИНСКОМ ЗЕМЉИШТУ**

**I ОСНОВНЕ ОДРЕДБЕ**

**Предмет уређивања**

**Члан 1.**

Овом одлуком уређују се услови, начин и поступак располагања неизграђеним грађевинским земљиштем (у даљем тексту: грађевинско земљиште) у јавној својини Општине \_\_\_\_\_\_\_\_\_\_(у даљем тексту: Општина), укључујући и прибављање грађевинског земљишта у јавну својину општине; доношења решења о располагању и прибављању грађевинског земљишта и других решења која се доносе на основу ове Одлуке; конституисања права службености; давања сагласности за изградњу објеката на грађевинском земљишту у јавној својини (сусвојини) Општине и других потребних сагласности, као и друга питања која се односе располагање грађевинским земљиштем у јавној својини.

**Појам грађевинског земљишта**

**Члан 2.**

Грађевинско земљиште је земљиште које је одређено законом или планским документом за изградњу и коришћење објеката, као и земљиште на којем су изграђени објекти у складу са законом.

**Коришћење грађевинског земљишта**

**Члан 3.**

Грађевинско земљиште се користи према намени одређеној планским документом, на начин којим се обезбеђује његово рационално коришћење, у складу са законом.

**Врсте грађевинског земљишта**

**Члан 4.**

Грађевинско земљиште може бити:

1) изграђено и неизграђено;

2) уређено и неуређено.

**Изграђено и неизграђено грађевинско земљиште**

**Члан 5.**

Изграђено грађевинско земљиште је земљиште на коме су изграђени објекти намењени за трајну употребу, у складу са законом.

Неизграђено грађевинско земљиште је земљиште на коме нису изграђени објекти, на коме су изграђени објекти без грађевинске дозволе и привремени објекти.

**Уређено и неуређено грађевинско земљиште**

**Члан 6.**

Уређено грађевинско земљиште је земљиште које је у складу са планским документом комунално опремљено за грађење и коришћење (изграђен приступни пут, електромрежа, обезбеђено снабдевање водом и обезбеђени други услови).

**Уређивање грађевинског земљишта**

**Члан 7.**

Уређивање грађевинског земљишта обухвата његово припремање и опремање.

Припремање земљишта обухвата истражне радове, израду геодетских, геолошких и других подлога, израду планске и техничке документације, програма за уређивање земљишта, расељавање, уклањање објеката, санирање терена и друге радове.

Опремање земљишта обухвата изградњу објеката комуналне инфраструктуре и изградњу и уређење површина јавне намене.

Уређивање грађевинског земљишта обавља се у складу са важећим планским документом према средњорочним и годишњим програмима уређивања које доноси Скупштина Општине уз старање о заштити, рационалном и одрживом коришћењу земљишта.

**Услови за уређивање, употребу, унапређивање и заштиту грађевинског земљишта**

**Члан 8.**

Органи Општине у сарадњи са надлежним јавним предузећима односно имаоцима јавних овлашћења припремају средњорочне и годишње програме уређивања грађевинског земљишта и старају се о заштити, рационалном и одрживом коришћењу грађевинског земљишта, у свему у складу са важећим планским документима и у складу са законом.

Обезбеђивање услова за уређивање, употребу, унапређивање и заштиту грађевинског земљишта за Општину, у име и за рачун Општине обавља надлежна организациона јединица Општинске управе у сарадњи са надлежним јавним предузећима односно имаоцима јавних овлашћења.

**Финансирање уређивања грађевинског земљишта**

**Члан 9.**

Финансирање уређивања грађевинског земљишта обезбеђује се из средстава остварених од:

1. доприноса за уређивање грађевинског земљишта;

2. закупнине за грађевинско земљиште;

3. отуђења или размене грађевинског земљишта;

4. претварања права закупа у право својине у складу са законом и

5. других извора у складу са законом.

**Припремање и опремање грађевинског земљишта средствима физичких или правних лица**

**Члан 10.**

Грађевинско земљиште које није уређено у смислу закона и ове одлуке, а налази се у обухвату планског документа на основу кога се могу издати локацијски услови, односно грађевинска дозвола, може се припремити, односно опремити и средствима физичких или правних лица.

У зависности од врсте радова, лице из става 1. овог члана подноси организационој јединици Општинске управe надлежној за питања урбанизма, планирања и изградње предлог о финансирању припремања, односно опремања грађевинског земљишта, по коме ће се поступити у року од 15 дана од дана пријема предлога.

Надлежна организациона јединица из става 2. овог члана, по пријему захтева, у сарадњи са надлежним јавним предузећем односно имаоцем јавног овлашћења израђује Елаборат који садржи све неопходне техничке и финансијске податке у вези опремања предметног грађевинског земљишта а нарочито:

а) техничко решење локације са свим подацима о локацији,

б) врсту и вредност радова који ће се изводити.

Председник Општине у име и за рачун Општинеса лицем из става 1. овог члана закључује уговор о заједничком припремању, односно опремању грађевинског земљишта, који нарочито садржи:

1. податке о локацији, односно зони у којој се планира опремање грађевинског земљишта;

2. податке из планског документа и техничке услове за изградњу;

3. евентуално податке из програма уређивања грађевинског земљишта;

4. границе локације која се припрема, односно опрема са пописом катастарских парцела;

5. одређивање објекта који ће прећи у својину Општине;

6. динамику и рок изградње;

7. обавезу Општине као инвеститора да обезбеди стручни надзор у току извођења радова;

8. одређивање учешћа сваке уговорне стране у обезбеђивању, односно финансирању израде техничке документације и стручне контроле техничке документације, извођењу радова и избору извођача радова, као и других трошкова у вези са опремањем грађевинског земљишта, укључујући висину и рокове обезбеђивања финансијских и других средстава;

9. одређивање износа учешћа лица из става 1. овог члана у финансирању припремања, односно опремања грађевинског земљишта који ће бити умањен за износ доприноса за уређивање грађевинског земљишта;

10. средства обезбеђења испуњења обавеза уговорних страна.

11. начин и рок за вршење примопредаје изведених радова односно новоизграђеног објекта који је предмет уговора.

**II ГРАЂЕВИНСКО ЗЕМЉИШТЕ У ЈАВНОЈ СВОЈИНИ ОПШТИНЕ**

**Облици располагања грађевинским земљиштем**

**Члан 11.**

Располагањем грађевинским земљиштем, у смислу ове одлуке, сматра се:

1. прибављање и отуђење;

2. давање у закуп;

3. међусобно располагање власника грађевинског земљишта у јавној својини;

4. улагање у капитал;

5. размена грађевинског земљишта;

6. установљавање стварне службености.

Под располагањем грађевинским земљиштем у јавној својини Општине у смислу ове одлуке сматра се и:

- давање сагласности за озакоњење објекта на заједничкој међи или на земљишту у јавној својини Општине,

- давање сагласности за изградњу објекта на заједничкој међи,

- давање сагласности за физичку деобу/препарцелацију катастарске парцеле грађевинског земљишта у заједничкој својини односно у сувласништву са Општином и деоба ради развргнућа имовинске заједнице,

- давање сагласности за исправку граница суседних парцела.

**Тржишна вредност грађевинског земљишта**

**Члан 12.**

Грађевинским земљиштем се располаже по тржишним условима, у складу са законом и овом одлуком.

Средства остварена на основу располагања грађевинским земљиштем јесу приход буџета Општине и иста се наменски користе у складу са законом, подзаконским актима и одлукама.

Изузетно, грађевинско земљиште се може отуђити или дати у закуп по цени или закупнини која је нижа од тржишне вредности, односно отуђити или дати у закуп без накнаде, у случајевима и под условима прописаним законом и подзаконским актима Владе.

Тржишну вредност грађевинског земљишта којим се располаже, утврђује надлежни орган јединице локалне самоуправе који утврђује висину пореза на имовину формиран у складу са посебним законом.

У случају да такав орган на нивоу локалне самоуправе није формиран процену тржишне вредности даје Mинистарство финансија – Пореска управа.

У изузетним ситуацијама за процену тржишне вредности може да се ангажује овлашћени проценитељ или да се формира посебно радно тело које ће утврђивати услове располагања и прибављања грађевинским земљиштем.

**III ОТУЂЕЊЕ ГРАЂЕВИНСКОГ ЗЕМЉИШТА**

**Програм отуђења грађевинског земљишта**

**Члан 13.**

Општина у случају потребе може израдити Програм отуђења грађевинског земљишта из јавне својине Општине.

Програм из става 1. овог члана припрема надлежна организациона јединица Општинске управе надлежна за имовинско-правне послове, у сарадњи са надлежним јавним предузећем односно имаоцима јавних овлашћења.

Програм из става 1. овог члана доноси Скупштина општине крајем године за наредну годину.

Отуђење неизграђеног грађевинског земљишта спроводи се јавним оглашавањем, у поступку јавног надметања, по тржишним условима.

Грађевинско земљиште се изузетно отуђује непосредном погодбом у случајевима прописаним законом, подзаконским актима и овом одлуком.

**Отуђење у складу са планским документом**

**Члан 14.**

Неизграђено грађевинско земљиште може се отуђити ради изградње, у складу са планским документом на основу кога се издају локацијски услови, односно грађевинска дозвола.

Неизграђено грађевинско земљиште се отуђује као уређено, а изузетно се може отуђити као неуређено, под условом да лице коме се то грађевинско земљиште отуђује прихвати прописане услове за уређивање грађевинског земљишта садржане у јавном огласу и уговором преузме обавезу да сопственим средствима изврши опремање грађевинског земљишта.

Постојеће и планиране површине јавне намене се не могу отуђити из јавне својине.

**Орган надлежан за покретање поступка располагања грађевинским земљиштем**

**Члан 15.**

Поступци прибављања и располагања грађевинским земљиштем означени у члану 11. став 1. тачке 1-6. покрећу се на основу предлога Општинског већа.

**Садржина одлуке о покретању поступка отуђења грађевинског земљишта**

**Члан 16.**

Одлука о покретању поступка за отуђење неизграђеног грађевинског земљишта садржи опис и ближе податке о грађевинском земљишту које се отуђује, врсти, односно намени објекта који се на предметном земљишту може изградити, начину јавног оглашавања, врсти поступка отуђења, висину накнаде, односно почетни износ цене, висину лицитационог корака и износ депозита уколико се поступак спроводи у поступку јавног надметања, и друге информације од значаја за спровођење конкретног поступка.

**Органи надлежни за одлучивање о располагању грађевинским земљиштем у јавној својини**

**Надлежност Скупштине општине**

**Члан 17.**

Скупштина Oпштине, по спроведеном поступку који је регулисан овом Одлуком, доноси одлуку о располагању грађевинским земљиштем у случајевима:

* прибављања и отуђење грађевинског земљишта у поступку јавног оглашавања,
* прибављања и отуђења грађевинског земљишта непосредном погодбом,
* отуђење грађевинског земљишта ради формирања грађевинске парцеле,
* отуђење грађевинског земљишта власнику објекта који је уписан у евиденцију о непокретностима и правима на њима у складу са посебним законом,
* отуђења грађевинског земљишта ради исправке граница суседних катастарских парцела,
* установљавања права стварне службености на земљишту у јавној свoјини Општине,
* давања свих врста сагласности,
* располагања грађевинским земљиштем у .поступку утврђивања земљишта за редовну употребу објекта и исправке граница суседних катастарских парцела,
* отуђења сувласничког удела Општине у случају коришћења права прече куповине од стране другог сувласника,
* размене грађевинског земљишта непосредном погодбом,
* размене грађевинског земљишта односно споразумног давања земљишта ранијем власнику непокретности која је била предмет експропријације,
* међусобног располагања власника грађевинским земљиштем у јавној својини,
* отуђења неизграђеног грађевинског земљишта у поступку враћања одузете имовине и обештећења у складу са посебним законом,
* улагања у капитал јавног предузећа и друштва капитала,
* давања у закуп, односно отуђења грађевинског земљишта непосредном погодобом из члана 64. став 1. тач. 1, 5, 7, 9, 10. и 11. ове одлуке,
* Давање грађевинског земљишта у закуп у другим случајевима,
* Располагање власника грађевинског земљишта у јавној својини,
* установљавање права стварне службености,
* Развргнуће сувласничке заједнице,
* Отуђење грађевинског земљишта другом сувласнику,
* Сагласност за озакоњење објекта,
* Сагласност за изградњу другом сувласнику, сукориснику, односно заједничару на грађевинском земљишту у сусвојини или за постављање објекта на заједничкој међи,
* Сагласност за постављање објекта, односно средстава за оглашавање.

**Надлежност председника општине**

**Члан 17а.**

Председник општине, по спроведеном поступку који је регулисан овом Одлуком, доноси одлуку о закупу грађевинског земљиштем у случајевима:

- Давање грађевинског земљишта у закуп ради изградње објекта за који се издаје привремена грађевинска дозвола,

- Давање у закуп изграђеног грађевинског земљишта.

**IV ПОСТУПЦИ ОТУЂЕЊА ГРАЂЕВИНСКОГ ЗЕМЉИШТА**

**Врсте поступака отуђења грађевинског земљишта**

**Члан 18.**

Отуђење неизграђеног грађевинског земљишта спроводи се јавним оглашавањем, у поступку јавног надметања или прикупљања понуда јавним огласом.

Неизграђено грађевинско земљиште се отуђује непосредном погодбом у случајевима прописаним законом, подзаконским актом и овом одлуком.

1. **Отуђење грађевинског земљишта у поступку јавног оглашавања**

**Комисија**

**Члан 19.**

Поступак јавног надметања/прикупљања писаних понуда спроводи Комисија за грађевинско земљиште (у даљем тексту: Комисија).

Комисију из става 1. овог члана образује решењем Скупштина општине.

Решењем о образовању Комисије дефинишу се њени задаци, дужина мандата и уређује питање начина рада, начина одлучивања Комисије, као и друга питања од значаја за рад Комисије.

Комисију чине председник и 3 члана.

Поступак јавног надметања, односно отварања писаних понуда, спроводи Комисија, најкасније у року од 8 дана од дана окончања јавног оглашавања.

По спроведеном поступку Комисија је у обавези да састави записник са предлогом да се у корист најповољнијег понуђача донесе решење о отуђењу грађевинског земљишта који се заједно са предлогом решења о отуђењу доставља органу надлежном за доношење решења о располагању грађевинским земљиштем.

Стручне и административно-техничке послове за потребе Комисије обавља организациона јединица Општинске управе надлежна за имовинско-правне послове.

**Јавни оглас**

**Члан 20.**

Јавни оглас за отуђење грађевинског земљишта у сарадњи са Комисијом, припрема и објављује организациона јединица Општинске управе надлежна за имовинско-правне послове.

Јавни оглас се објављује у дневном листу који се дистрибуира на целој територији Републике Србије и на званичном сајту Општине.

Јавни оглас о јавном надметању, односно прикупљању понуда за отуђење грађевинског земљишта садржи податке прописане важећим подзаконским актом, а нарочито:

1. податке о власнику земљишта које се отуђује;

2. ближе податке о начину отуђења;

3. податке о грађевинском земљишту (катастарска парцела, катастарска општина, површина, по потреби друге ближе податке);

4. врсту, величину и намену објекта који је стицалац дужан да изгради;

5. степен комуналне опремљености и посебне услове за уређење ако се отуђује неуређено грађевинско земљиште;

6. обавезу лица коме се отуђује грађевинско земљиште да плати законом прописане пореске обавезе, као и да са надлежним јавним предузећима односно имаоцима јавних овлашћења уговори услове и плати трошкове за прикључења новоизграђеног објекта на комуналну и другу инфраструктуру;

7. почетни износ цене;

8. критеријуми за избор најповољнијег понуђача;

9. висина лицитационог корака у поступку јавног надметања;

10. начин и рок закључења уговора о отуђењу и последице пропуштања;

11. рок за уплату уговорене цене и последице пропуштања;

12. рок привођења грађевинског земљишта намени;

13. обавезу подносиоца пријаве да ради учествовања у поступку јавног надметања, односно прикупљања понуда, уплати депозит на депозитни рачун Општинске управе број \_\_\_\_\_\_\_\_\_\_\_\_\_\_\_\_\_\_\_\_\_\_\_\_,висину депозита и рок уплате истог, као и последице у случају одустанка, односно поништења решења;

14. време и место увида у документацију, као и услови откупа конкурсне документације;

15. рок за повраћај депозита учесницима који нису успели на јавном надметању, односно у поступку прикупљања понуда;

16. начин, време и место за достављање пријава за учешће у поступку јавног надметања, односно писмених понуда за учешће у поступку;

17. обавезан садржај пријаве, односно понуде и исправе које је потребно доставити уз пријаву, односно понуду;

18. назнаку да се у пријави, односно понуди обавезно наводи број рачуна на који ће се извршити повраћај депозита;

19. време и место одржавања јавног надметања односно јавног отварања писмених понуда;

20. обавештење да подносиоци који доставе неблаговремене и непотпуне пријаве неће моћи да учествују у поступку јавног надметања, односно да ће неблаговремене и непотпуне понуде бити одбачене.

Рок за подношење пријава за јавно надметање, односно прикупљању понуда ради отуђења грађевинског земљишта не може бити краћи од 30 дана од дана јавног оглашавања.

**Уплата депозита**

**Члан 21.**

Ради учествовања у поступку јавног надметања, односно поступку прикупљања понуда, подносилац пријаве, односно понуде мора уплатити депозит на рачун Општинске управе \_\_\_\_\_\_\_\_\_\_\_\_\_\_\_\_\_\_\_\_\_\_с тим да висина депозита не може бити мања од 10%, нити већа од 50% почетног износа цене.

Висину депозита одређује Општинско веће у предлогу одлуке о покретању поступка отуђења неизграђеног грађевинског земљишта.

**Подношење пријаве за учешће у поступку**

**Члан 22.**

Пријава за учествовање у поступку јавног надметања (у даљем тексту: пријава), односно понуда за учествовање у поступку прикупљања понуда јавним огласом (у даљем тексту: понуда) се доставља у затвореној коверти са видљивом назнаком на коју локацију се односи и ко је подносилац пријаве, односно понуде.

Пријава, односно понуда правног лица мора да садржи пословно име, седиште, број телефона и мора бити потписана од стране овлашћеног лица и оверена печатом.

Уз пријаву, односно понуду правног лица се прилаже извод из регистра привредних субјеката надлежног органа, не старији од месец дана и потврда о пореском идентификационом броју.

Пријава, односно понуда физичког лица мора да садржи име, презиме, адресу, број личне карте, матични број и број телефона и мора бити потписана.

Пријава, односно понуда предузетника мора да садржи све податке о предузетнику прописане ставом 3. овог члана, пословно име, седиште и мора бити потписана од стране овлашћеног лица и оверена печатом.

Уз пријаву, односно понуду предузетника прилаже се извод из регистра надлежног органа, не старији од месец дана и потврда о пореском идентификационом броју.

У случају да подносиоца пријаве, односно понуде заступа пуномоћник, пуномоћје за заступање мора бити специјално и оверено од стране надлежног органа.

Уз пријаву, односно понуду подноси се доказ о уплати депозита.

Уз пријаву, односно понуду, мора да се достави изјава подносиоца пријаве, односно понуђача да прихвата све услове из јавног огласа.

Понуда у случају располагања грађевинским земљиштем у поступку прикупљања писмених понуда мора да садржи износ понуђене цене, који је исти или већи од почетног износа утврђеног огласом.

Пријава, односно понуда је непотпуна ако не садржи све што је прописано, ако нису приложене све исправе како је то предвиђено у овом члану, односно ако не садржи све податке предвиђене јавним огласом.

**Забрана подношења пријаве**

**Члан 23.**

Пријаву, односно понуду не могу поднети председник нити било који члан Комисије или функционер јединице локалне самоуправе, именовано или постављено лице и са њима повезана лица.

**Јавност отварања понуда**

**Члан 24.**

Поступак јавног надметања, односно отварања писаних понуда је јаван.

**Решење о отуђењу грађевинског земљишта**

**Члан 25.**

Скупштина општине на предлог Комисије доноси решење о отуђењу грађевинског земљишта најповољнијем понуђачу, које нарочито садржи:

- податке о грађевинском земљишту које се отуђује,

- податке о лицу којем ће се исто отуђити,

- податке о висини купопродајне цене,

-податке о висини уплаћеног износа депозита са напоменом да се исти урачунава у купопродајну цену,

- начин исплате (у целости или на рате) и рок за исплату купопродајне цене,

- средство обезбеђења у случају да се купопордајна цена исплаћује на рате,

- напомену да средства остварена отуђењем представљају приход Општине,

- врсту, односно намену објекта који ће се изградити са утврђеним роком за привођење намени предметног грађевинског земљишта,

- уколико се отуђује неуређено грађевинско земљиште, податке о посебним условима изградње и евентуалној потреби изградње недостајуће комуналне инфраструктуре ради прикључења новоизграђеног објекта,

- напомену да ће се закључењу уговора о отуђењу приступити у року од 30 дана од дана доношења решења и обавештење о правним последицама неприступања закључењу наведеног уговора.

Решење из става 1. овог члана доставља се свим учесницима у поступку јавног надметања.

Решење из става 1. овог члана постаје правноснажно даном доношења.

**Уговор о отуђењу грађевинског земљишта**

**Члан 26.**

На основу решења о отуђењу грађевинског земљишта, председник општине у име Општине у својству продавца, са лицем којем се грађевинско земљиште отуђује у својству купца, закључује уговор о отуђењу грађевинског земљишта и то у року од 30 дана од дана доношења решења из члана 25. ове одлуке.

Садржина уговора о отуђењу грађевинског земљишта потврђује се у поступку солемнизације од стране надлежног јавног бележника односно органа надлежног за потврђење садржине уговора о промету непокретности, који орган је у обавези да солемнизован уговор достави надлежној служби Републичког геодетског завода ради уписа права на предметној непокретности у корист стицаоца путем апликације еШалтер. Трошкове потврде садржине уговора о располагању, трошкове уписа права на предметној непокретности и пореске обавезе по уговору сноси стицалац.

**Мишљење Општинског правобранилаштва**

**Члан 27.**

Предлог текста уговора о отуђењу грађевинског земљишта саставља организациона јединица Општинске управе надлежна за имовинско-правне послове и доставља га заједно са свом осталом документацијом у вези располагања предметним грађевинским земљиштем, Општинском правобранилаштву ради давања мишљења.

Општинскo правобранилаштво је дужно да у року од 8 дана од дана пријема предлога уговора, мишљење достави организационој јединици из става 1. овог члана која предузима радње потребне за закључење и солемнизацију уговора.

**Садржина уговора о отуђењу грађевинског земљишта**

**Члан 28.**

Уговор о отуђењу грађевинског земљишта нарочито садржи:

1. податке о грађевинском земљишту које се отуђује,

2. износ купопродајне цене, као и начин плаћања (једнократно или на рате),

3. рок за исплату купопродајне цене,

4. средства обезбеђења уколико се плаћање купопродајне цене врши на рате,

5. износ уплаћеног износа депозита за учешће у поступку јавног оглашавања са назнаком да се овај износ урачунава у купопродајну цену,

6. сагласност (clausula intabulandi) Општине да купац може уписати право својине на отуђеном грађевинском земљишту на основу солемнизованог уговора и потврде Општинске управе да је купопродајна цена исплаћена у целости пре закључења уговора, уколико се плаћање врши једнократно, односно уколико се плаћање обавља на рате, на основу уговора и сагласности Општине издате након уручења Општини средства обезбеђења,

7. врсту, односно намену објекта који ће се изградити на отуђеном грађевинском земљишту и посебне услове изградње и евентуалне потребе изградње недостајуће инфраструктуре и обавезу закључења уговора о финансирању изградње недостајуће инфраструктуре са Општином, уколико се отуђује неуређено грађевинско земљиште.

8. констатацију да је закључењем уговора лице коме је грађевинско земљиште отуђено, уведено у посед,

9. рок привођења земљишта намени и обавезу стицаоца да у случају непривођења намени предметног грађевинског земљишта плати продавцу уговорну казну у висини од \_\_\_% од купопродајне цене,

10. права и обавезе у случају неиспуњења уговорних обавеза,

11. начин решавања евентуалних спорова, као и услове под којима се уговор може раскинути,

12. друга права и обавезе.

Солемнизовани уговор о отуђењу грађевинског земљишта објављује се на званичној wеб презентацији Општине.

**V ПРАВНА СРЕДСТВА У ПОСТУПКУ ОТУЂЕЊА ГРАЂЕВИСНКОГ ЗЕМЉИШТА**

**Тужба за поништај одлуке о отуђењу грађевинског земљишта**

**Члан 29.**

Учесник јавног надметања који сматра да је грађевинско земљиште отуђено супротно одредбама закона, односно ове одлуке, те да му је на тај начин повређено право, може поднети надлежном суду тужбу за поништај уговора о отуђењу у року од осам дана од сазнања за закључење уговора, а најкасније у року од 30 дана од дана закључења уговора.

**Стављање ван снаге решења о отуђењу**

**Члан 30.**

Скупштина општине доноси решење о стављању ван снаге решења о отуђењу у случају да лице коме је решењем отуђено грађевинско земљиште:

1. не плати цену у року утврђеном решењем о отуђењу;

2. одустане од отуђења после извршеног плаћања цене, а пре закључења уговора о отуђењу;

3. после извршеног плаћања укупне цене уколико се плаћање врши једнократно, односно уплате 10% од укупне цене уколико се плаћање врши на рате, не приступи закључењу уговора о отуђењу у року од 30 дана од дана достављања решења о отуђењу;

4. у случају да у парничном поступку покренутом од стране учесника јавног надметања, односно учесника у поступку прикупљања понуда, буде правоснажно поништен уговор о отуђењу.

У случајевима из става 1. овог члана, предлог органу надлежном за одлучивање о отуђењу за доношење решења о стављању ван снаге решења о отуђењу, подноси организациона јединица општинске управе надлежна за имовинско-правне послове одмах по протеку рока за плаћање купопродајне цене.

Лице из става 1. тачка 1. овог члана нема право на повраћај уплаћеног депозита у току поступка јавног оглашавања.

Лице из става 1. тач. 2. и 3. овог члана има право на повраћај уплаћеног износа на име цене, у номиналном износу, умањеног за износ депозита.

**Измена решења о отуђењу грађевинског земљишта**

**Члан 31.**

Скупштина општине доноси решење о измени решења о отуђењу у погледу начина плаћања цене у случају да лице коме се решењем отуђује грађевинско земљиште до истека рока за плаћање достави изјаву о промени начина плаћања (једнократно са попустом или на рате).

Изјава се доставља организационој јединици Општинске управе надлежној за имовинско-правне послове у року од 15 дана од дана достављања решења о отуђењу, а оправданост захтева цени Комисија.

**Тужба за поништај уговора о отуђењу**

**Члан 32.**

Учесник у поступку надметања који сматра да је грађевинско земљиште отуђено супротно одредбама ове одлуке и закона, те да му је на тај начин повређено право, може поднети надлежном суду тужбу за поништај уговора у року од осам (8) дана од сазнања за закључење уговора, а најкасније у року од 30 дана од дана закључења уговора.

**Раскид уговора о отуђењу грађевинског земљишта**

**Члан 33.**

Уговор о отуђењу се може раскинути у случају да:

- лице коме је грађевинско земљиште отуђено одустане од изградње на грађевинском земљишту које му је отуђено,

- уколико не извршава друге обавезе из уговора о отуђењу.

У случају из става 1. тач. 1. овог члана, предлог за раскид уговора о отуђењу подноси лице коме је грађевинско земљиште отуђено, односно Општинска управа а у осталим случајевима иницијативу за раскид уговора покреће организациона јединица Општинске управе надлежна за имовинско-правне послове.

Раскид уговора о отуђењу грађевинског земљишта врши се под условима и у складу са законом којим се регулише материја облигационих односа.

**Споразумни раскид уговора о отуђењу грађевинског земљишта**

**Члан 34.**

Организациона јединица Општинске управе надлежна за имовинскоправне послове, пре достављања иницијативе за раскид уговора о отуђењу органу надлежном за одлучивање о отуђењу грађевинског земљишта, у обавези је да претходно прибави мишљење Општинског правобранилаштва о оправданости и основаности иницијативе за раскид уговор о отуђењу.

По пријему иницијативе са мишљењем Општинског правобранилаштва о раскиду уговора о отуђењу, орган надлежан за одлучивање о отуђењу грађевинског земљишта ставља ван снаге решење о отуђењу грађевинског земљишта којим се истовремено овлашћује председник општине да са лицем коме је отуђено грађевинско земљиште закључи споразумни раскид уговора о отуђењу.

На основу решења из става 1. овог члана председник општине, у име и за рачун Општине и лице коме је грађевинско земљиште отуђено закључују споразумни раскид уговора о отуђењу, у року од 30 дана од дана достављања решења из става 2. овог члана, лицу коме је грађевинско земљиште отуђено.

У случају да не буде закључен споразумни раскид уговора о отуђењу, у року из претходног става, председник општине има обавезу да једнострано раскине уговор о отуђењу, у складу са законом којим се регулишу облигациони односи.

Споразумом о раскиду уговора о отуђењу уговорне стране регулишу међусобне односе у вези враћања узајамних давања.

Садржина споразума о раскиду уговора о отуђењу грађевинског земљишта потврђује се у поступку солемнизације од стране надлежног јавног бележника односно органа надлежног за потврђење садржине уговора о промету непокретности, који орган је у обавези да солемнизован уговор достави надлежној служби Републичког геодетског завода ради уписа промене имаоца права на предметном грађевинском земљишту у корист Општине путем апликације е-шалтер. Трошкове потврде садржине споразума о раскиду уговора о отуђењу и пореске обавезе по споразуму о раскиду уговора о отуђењу сноси лице са којим Општина раскида уговор о отуђењу.

**Правне последице раскида уговора о отуђењу**

**Члан 35.**

Лице са којим је раскинут уговор о отуђењу има обавезу да, о свом трошку врати грађевинско земљиште у првобитно стање, као и да Општини надокнади евентуално насталу штету.

Висину евентуалне штете у поступку споразумног раскида уговора о отуђењу или једностраног раскида уговора у смислу члана 34. ове одлуке утврђиваће овлашћени проценитељ или овлашћени судски вештак којег ће на трошак лица из става 1. овог члана ангажовати организациона јединица Општинске управе надлежна за имовинско-правне послове, у поступку који претходи закључењу споразума о раскиду уговора о отуђењу.

У случају судског раскида уговора о отуђењу, судском одлуком утврђиваће се евентуална обавеза лица из става 1. овог члана да Општини надокнади евентуалну штету.

Лице са којим је закљученим споразумом раскинут уговор о отуђењу, по достављању доказа да је испунило обавезе има право на повраћај уплаћеног износа на име цене, у номиналном износу, умањеног за износ депозита.

**VI ПОСТУПАК ЈАВНОГ НАДМЕТАЊА**

**Учесници јавног надметања**

**Члан 36.**

На јавном надметању могу да учествују лица која у смислу члaна 22. ове одлуке поднесу писмену пријаву до дана утврђеног јавним огласом и која поднесу доказ о уплати депозита.

Пријава мора да садржи све податке који се огласом траже.

Подносиоцима непотпуних и неблаговремених пријава не може се признати статус кандидата и не могу учествовати на јавном надметању и такве пријаве се одбацују.

**Висина понуђене цене као критеријум**

**Члан 37.**

У поступку јавног надметања, приоритет за отуђење грађевинског земљишта стиче учесник поступка који понуди највећи износ купопродајне цене.

**Одлучивање у поступку јавног надметања**

**Члан 38**.

Поступак јавног надметања - јавну лицитацију спроводи Комисија која је дужна да обезбеди неопходне услове за одржавање јавне лицитације.

Комисија доноси одлуке већином гласова присутних чланова Комисије.

За пуноважно одлучивање неопходно је присуство већине чланова Комисије.

**Вођење поступка јавног надметања**

**Члан 39.**

Поступак спровођења јавног надметања води председник Комисије (у даљем тексту: председавајући).

Председавајући може у току јавног надметања да пренесе своја овлашћења на неког од чланова Комисије.

Члан Комисије из става 2. овог члана има сва овлашћења и обавезе председника Комисије.

**Евидентирање учесника лицитације**

**Члан 40.**

Пре отварања јавног надметања председавајући позива учеснике огласа, представнике правног лица, односно заступнике да предају Комисији овлашћења, односно пуномоћја.

Комисија започиње евидентирањем учесника јавног надметања, које обухвата:

- проверу идентитета подносиоца пријаве или његовог пуномоћника,

- проверу веродостојности овлашћења пуномоћника,

- издавање нумерисане лицитацијске картице.

У записнику се констатује: који су понуђачи испунили услове за учешће на јавном надметању; благовремене, потпуне и исправне пријаве; ко присуствује најављеном надметању; назив правног лица, име и презиме представника правног лица и број пуномоћја, а уколико физичко лице има заступника и име и презиме заступника.

**Услови за одржавање јавног надметања**

**Члан 41.**

Јавно надметање ће се одржати и када му приступи само један учесник под условом да му је признат статус кандидата и да је поднео доказ о уплати депозита, уколико прихвати почетну цену отуђења грађевинског земљишта.

Уколико не прихвати почетну висину цене отуђења грађевинског земљишта, Комисија ће констатовати да се лицитација сматра неуспелом, а учесник јавног надметања губи право на враћање депозита.

**Јавност надметања**

**Члан 42.**

Надметање је јавно и могу присуствовати сва заинтересована лица.

**Ток јавног надметања**

**Члан 43.**

Председавајући отвара јавно надметање у време које је одређено у јавном огласу.

Председавајући позива присутне подносиоце пријава и овлашћене представнике правног лица, односно заступнике понуђача да преузму лицитацијске картице са бројевима по редоследу прозивања и да заузму места у првом реду.

Лицитирање за предметно грађевинско земљиште почиње када председавајући отвори јавно надметање и:

- огласи грађевинско земљиште, број катастарске парцеле и њену укупну површину која се отуђује;

- почетни цену отуђења грађевинског земљишта и лицитациони корак.

**Висина лицитационог корака**

**Члан 44.**

Лицитациони корак утврђује се одлуком о покретању поступка отуђења грађевинског земљишта и саставни је део јавног огласа.

**Јавно надметање са једним учесником**

**Члан 45.**

Ако је само једно лице стекло статус учесника на јавном надметању, председавајући га позива да прихвати почетни износ цене подизањем картице. Уколико учесник не прихвати почетни износ цене грађевинског земљишта подизањем картице, јавно надметање се сматра неуспелим, а учесник губи право на повраћај депозита.

Ако учесник прихвати почетну цену отуђења грађевинског земљишта, председавајући га пита да ли је увећава за први лицитациони корак, на шта се учесник изјашњава подизањем лицитационе картице.

Уколико учесник прихвати почетни износ закупнине и увећа је за први лицитациони корак подизањем картице, јавно надметање се сматра успелим.

Понуђач (учесник) не може сам себи повећавати цену.

**Јавно надметање са више учесника**

**Члан 46.**

Ако је више од једног лица стекло статус учесника на јавном надметању, председавајући оглашава почету цену отуђења грађевинског земљишта и позива учеснике да је прихвате подизањем картица.

Уколико нико од учесника не прихвати почетни износ закупнине подизањем картица, јавно надметање се сматра неуспелим, а учесници губе право на враћање депозита.

Уколико учесници прихвате почетну цену отуђења грађевинског земљишта, председавајући пита учеснике јавног надметања ко нуди цену увећану за први лицитациони корак, на шта се учесници изјашњавају подизањем лицитационе картице. Свако наредно увећање цене отуђења грађевинског земљишта дефинисано је лицитационим кораком и позивањем председавајућег да учесници истакну понуду подизањем картице.

Утврђивање новог износа цене отуђења грађевинског земљишта понавља се све док има понуђача, односно све док учесници истичу понуде на поново утврђену цену отуђења грађевинског земљишта (председавајући пита ко нуди цену увећану за један корак).

Ако после другог позива председавајућег није истакнута понуда на последње утврђену цену отуђења грађевинског земљишта, председавајући упућује учесницима последњи позив за истицање понуде.

Ако ни после трећег позива није истакнута понуда, председавајући означава завршетак јавног надметања, а за најповољнијег понуђача проглашава учесника који је први понудио највиши износ цене отуђења грађевинског земљишта.

**Примедбе на записник**

**Члан 47.**

Председавајући у записник констатује ко је изабран као најповољнији понуђач на јавном надметању и исказује највиши излицитирани износ цене отуђења грађевинског земљишта, као и све друге околности које се догоде у току трајања лицитације.

Председавајући пита присутне понуђаче за евентуалне примедбе које се односе на поступак јавног надметања.

**Враћање депозита**

**Члан 48.**

Учесницима на јавном надметању који нису излицитирали највиши износ цене отуђења грађевинског земљишта, депозит се враћа у року који је одређен у јавном огласу.

**Записник о јавном надметању**

**Члан 49.**

О почетку, току и завршетку јавног надметања саставља се записник о јавном надметању.

Записник садржи:

- име и презиме председника, заменика председника и свих чланова Комисије и записничара,

- место, датум и време почетка јавног надметања,

- предмет јавног надметања,

- списак учесника јавног надметања – понуђача,

- износ најповољније понуде и подаци о најповољнијем понуђачу,

- изречене мере према учесницима и присутним лицима,

- приговоре и примедбе учесника,

- одлуке о приговорима,

- остале податке од значаја за рад Комисије,

- датум и време завршетка јавног надметања.

**Потписници записника**

**Члан 50.**

Председник и чланови Комисије, најповољнији понуђач или његов овлашћени заступник и учесници јавног надметања потписују записник.

Записник се саставља у три истоветна примерка, од којих два задржава Комисија, а један се одмах предаје најповољнијем понуђачу.

**Одржавање реда на јавном надметању**

**Члан 51.**

Председавајући Комисије је задужен да предузима мере у циљу одвијања несметаног тока јавног надметања.

Председавајући упозорава учеснике јавног надметања и сва присутна заинтересована лица о мерама које ће употребити у случају да учине ометање тока јавног надметања.

У случају ометања тока јавног надметања, председавајући је дужан да прво јавно опомене учесника јавног надметања који омета јавно надметање и упозори га на следећу меру коју ће предузети ако се настави са ометањем јавног надметања.

Ако учесник или друга присутна лица и поред опомене наставе да ометају ток јавног надметања председавајући им изриче меру удаљења са јавног надметања.

Мера се извршава добровољно или је извршавају лица за одржавање реда и дисциплине на месту одржавања јавног надметања.

Учесник својим понашањем омета ток јавног надметања када:

- истиче понуде супротно правилима јавног надметања,

- омета рад Комисије на било који начин,

- омета друге учеснике у току поступка јавног надметања.

**Приговор на меру удаљења**

**Члан 52.**

Учесник коме је изречена мера удаљења има право да уложи одмах приговор усмено на записник.

О основаности приговора одлучује одмах Комисија.

Приговор не одлаже јавно надметање.

Одлука по приговору је коначна.

**Поништавање јавног надметања**

**Члан 53.**

Комисија ће поништити јавно надметање ако оцени да су учесници на јавном надметању својим понашањем нарушили ток јавног надметања.

**Последице мере удаљења**

**Члан 54.**

Понуђачу, коме је изречена коначна мера удаљења са јавног надметања, се не враћа депозит који је уплатио за учешће на јавном надметању.

**Предлог одлуке о најповољнијем учеснику јавног надметања**

**Члан 55.**

По окончању поступка јавног надметања Комисија сачињава записник о спроведеном поступку са предлогом да се најповољнијем учеснику јавног надметања отуђи предметно грађевинско земљиште.

Записник из става 1. овог члана, као и нацрт решења о отуђењу организациона јединица Општинске управе надлежна за имовинско-правне послове за потребе Комисије доставља органу надлежном за одлучивање о располагању грађевинским земљиштем.

На основу спроведеног поступка орган надлежан за одлучивање о располагању грађевинским земљиштем доноси коначно решење о отуђењу грађевинског земљишта најповољнијем учеснику јавног надметања.

**VII ПОСТУПАК ПРИКУПЉАЊА ПИСАНИХ ПОНУДА**

**Поступак отварања писаних понуда**

**Члан 56.**

Поступак отварања понуда спроводи Комисија за грађевинско земљиште.

Отварање понуда је јавно.

Отварање понуда се спроводи на месту и у време који су наведени у огласу.

Комисија сачињава записник о отварању понуда.

**Критеријуми за оцењивање најповољније понуде**

**Члан 57.**

Критеријуми за оцењивање најповољније понуде и избор купца је висина понуђене цене за грађевинско земљиште.

**Успешност конкурса**

**Члан 58.**

Поступак прикупљања писаних понуда јавним огласом сматра се успелим ако је приспела најмање једна благовремена и уредна понуда.

Уколико на јавни оглас не стигне ни једна благовремена понуда, односно ако ни један од учесника на јавном огласу не испуњава услове из јавног огласа, поступак се обуставља и Комисија обавештава о томе Скупштину општине ради расписивања новог јавног огласа.

Уколико најповољнији понуђач одустане од понуде, губи право на повраћај депозита, а поступак јавног оглашавања се понавља.

Уколико је за грађевинско земљиште од стране два или више понуђача достављена понуда са истим износом купопродајне цене, Комисија спроводи поступак преговарања непосредно након отварања понуда, уколико представници понуђача присуствују отварању понуда.

Ако представници понуђача нису присутни отварању понуда, Комисија ће утврдити накнадно време преговарања и позвати понуђаче са истом понуђеном купопродајном ценом на преговарање.

Преговарање ће се вршити у више корака, све док понуђач који учествује у поступку преговарања не да своју коначну цену.

Представник понуђача који је поднео понуду мора предати Комисији овлашћење за преговарање, оверено и потписано од стране законског заступника понуђача.

Ако овлашћени представник понуђача не присуствује преговарачком поступку сматраће се његовом коначном ценом она цена која је наведена у достављеној понуди.

У поступку преговарања не може се понудити нижа цена од цене у остављеној понуди за простор који се закупљује.

Комисија је дужна да води записник о преговарању.

По утврђивању најповољнијег понуђача Комисија саставља записник о спроведеном поступка заједно са предлогом да се најповољнијем понуђачу отуђи предметно грађевинско земљиште.

Записник из претходног става, као и нацрт решења о отуђењу организациона јединица Општинске управе надлежна за имовинско-правне послове за потребе Комисије доставља органу надлежном за одлучивање о располагању грађевинским земљиштем.

На основу спроведеног поступка орган надлежан за одлучивање о располагању грађевинским земљиштем доноси коначно решење о отуђењу грађевинског земљишта најповољнијем понуђачу.

**Сходна примена одредаба о јавном надметању**

**Члан 59.**

На поступак прикупљања писаних понуда сходно се примењују одредбе ове Одлуке које се односе на поступак јавног надметања.

**VIII СРЕДСТВА ОСТВАРЕНА ОД ОТУЂЕЊА ГРАЂЕВИНСКОГ ЗЕМЉИШТА**

**Приход буџета општинe**

**Члан 60.**

Уговорена купопродајна цена представља приход Општине и уплаћује се на одговарајући рачун Општине.

**Обавеза враћања депозита**

**Члан 61.**

Уплаћена средства на име депозита за учешће у поступку јавног оглашавања од стране учесника у поступку отуђења грађевинског земљишта којима грађевинско земљиште није отуђено, враћају се најкасније у року од осам дана од дана одржане седнице Комисије.

Уплаћена средства на име депозита од стране лица коме се грађевинско земљиште отуђује урачунавају се у купопродајну цену земљишта које се отуђује.

**Цена, рок плаћања и депозит**

**Члан 62.**

Обавеза плаћања купопродајне цене, као и начин плаћања (једнократно или на рате) утврђује се решењем о отуђењу грађевинског земљишта.

Лице коме се грађевинско земљиште отуђује, уколико плаћање врши једнократно, обавезно је да утврђену цену плати у року од 15 дана од дана достављања решења о отуђењу грађевинског земљишта, а уколико плаћање врши на рате, обавезан је да износ од \_\_\_\_\_\_\_% од утврђене цене плати у року од 15 дана од дана достављања решења о отуђењу грађевинског земљишта, а преостали износ у једнаким месечним ратама, након закључења уговора о отуђењу.

Лице које плаћање купопродајне цене врши на рате у обавези је да у истом року који је одређен у претходном ставу организационој јединици надлежној за стручно-административне послове за потребе Комисије достави и средство обезбеђења на преостали износ купопродајне цене која се плаћа на рате (*уредно потписана меница са меничним овлашћењем и др.).*

Депозит уплаћен на депозитни рачун у поступку јавног оглашавања представља део цене и по доношењу решења о отуђењу се преноси на одговарајући рачун Општине.

Код плаћања цене на рате, депозит уплаћен на депозитни рачун у поступку јавног оглашавања не сматра се првом ратом.

Уз достављање записника са одржаног јавног надметања односно отварања писaних понуда, организациона јединица надлежна за стручно-административне послове за потребе Комисије је обавезна да достави организационој јединици Општинске управе надлежној за финансије податак о износу уплаћеног депозита и средстaва обезбеђења које је лице које купопродајну цену плаћа на рате предало на начин и у року одређеном у ставу 2. овог члана.

Уплаћени депозит од стране учесника у поступку којима грађевинско земљиште није отуђено, враћа се најкасније у року од осам дана од дана одржане седнице Комисије.

**IX ОТУЂЕЊЕ ГРАЂЕВИНСКОГ ЗЕМЉИШТА ПУТЕМ НЕПОСРЕДНЕ ПОГОДБЕ**

**Члан 63.**

Грађевинско земљиште може се отуђити непосредном погодбом у случају:

1. изградње објеката за потребе обављања послова из надлежности државних органа и организација, органа јединица територијалне аутономије и локалне самоуправе, као и других објеката у јавној својини;

2. исправке граница суседних катастарских парцела;

3. формирања грађевинске парцеле у складу са одредбом закона којом је уређена област одређивања, односно утврђивања земљишта за редовну употребу објекта;

4. споразумног давања земљишта ранијем власнику непокретности која је била предмет експропријације, у складу са прописима о експропријацији;

5. размене грађевинског земљишта;

6. у поступку враћања одузете имовине и обештећења у складу са посебним законом;

7. међусобног располагања власника грађевинског земљишта у јавној својини;

8. деобе грађевинског земљишта у сусвојини или заједничкој својини града и других носилаца права својине, односно права коришћења;

9. реализације инвестиционог пројекта којим се унапређује локални економски развој;

10. испуњавања уговорних обавеза насталих до дана ступања на снагу закона по основу уговора када је Општина, једна од уговорних страна;

11. реализације пројеката за изградњу објеката од значаја за Републику Србију, односно Општину;

12. у другим случајевима прописаним законом или подзаконским актом Владе Републике Србије.

**Иницијатива за отуђење грађевинског земљишта непосредном погодбом**

**Члан 64.**

Иницијатива за отуђење грађевинским земљиштем непосредном погодбом, подноси се организационој јединици Општинске управе надлежној за имовинско-правне послове која утврђује основаност захтева и прибавља податак о тржишној цени грађевинског земљишта и о извршеној процени обавештава подносиоца иницијативе.

Подносилац иницијативе има право приговора на утврђену тржишну цену у року од пет дана од дана пријема обавештења о висини тржишне вредности, о коме се изјашњава орган који је утврдио тржишну вредност.

Подносилац иницијативе је дужан да у року од осам дана од дана пријема обавештења о тржишној цени грађевинског земљишта, односно у року од осам дана од дана пријема обавештења по поднетом приговору, да писмену изјаву да је сагласан са ценом и да прихвата плаћање укупне тржишне цене у року од 15 дана од дана закључења уговора о отуђењу грађевинског земљишта.

У случају да се подносилац иницијативе у наведеном року не изјасни или изјави да не прихвата цену и плаћање цене у прописаном року, сматраће се да је одустао од поднете иницијативе.

Организациона јединица Општинске управе надлежна за имовинско-правне послове припрема предлог одлуке о располагању грађевинским земљиштем путем непосредне погодбе након спроведеног поступка у ком је утврђена основаност таквог располагања, а потом и предлог уговора за који је потребно, пре достављања органу надлежном за одлучивање о располагању грађевинским земљиштем, прибавити мишљење Општинског правобранилаштва.

Приликом располагања грађевинским земљиштем непосредном погодбом у случајевима из члана 63. став 1. тачке 1., 5., 7., 9., 10., 11. и 12. ове Одлуке, основаност таквог располагања утврђује Комисија за грађевинско земљиште која спроводи поступак располагања. На рад Комисије сходно се примењују одредбе члана 19. ове Одлуке.

**Члан 65.**

**Одлучивање у поступку отуђења грађевинског земљишта непосредном погодбом**

Одлуку о покретању поступка отуђења грађевинског земљишта путем непосредне погодбе у свим случајевима доноси Скупштина општине.

Председник општине у име Општине, након спроведеног поступка утврђеног законом и овом одлуком и након прибављања мишљења Општинског правобранилаштва, закључује све уговоре о располагању грађевинским земљиштем непосредном погодбом.

Садржина уговора о отуђењу грађевинског земљишта потврђује се у поступку солемнизације од стране надлежног јавног бележника односно органа надлежног за потврђење садржине уговора о промету непокретности, који орган је у обавези да солемнизован уговор достави надлежној служби Републичког геодетског завода ради уписа права на предметној непокретности у корист стицаоца путем апликације е-Шалтер. Трошкове потврде садржине уговора о располагању, трошкове уписа права на предметној непокретности и пореске обавезе по уговору сноси стицалац.

**Решење о отуђењу грађевинског земљишта непосредном погодбом**

**Члан 66.**

Решење о отуђењу грађевинског земљишта непосредном погодбом (у даљем тексту: решење о отуђењу) садржи:

1. разлоге због којих се предметним грађевинским земљиштем располаже непосредном погодбом;

2. податке о лицу које стиче права на грађевинском земљиштем у поступку отуђења;

3. податке о грађевинском земљишту (катастарска парцела, катастарска општина, површина и по потреби друге ближе податке);

4. износ цене, рок плаћања, рачун на који се врши плаћање и последице пропуштања плаћања у року, уколико се располагање врши уз накнаду;

5. врсту, односно намену објекта уколико се грађевинским земљиштем располаже ради изградње новог објекта, ако и посебне услове изградње уколико се отуђује неуређено грађевинско земљиште;

6. рок привођења грађевинског земљишта намени уколико се грађевинским земљиштем располаже ради изградње;

7. обавезу лица које стиче права на предметном грађевинском да у року од 30 дана од дана достављања решења о располагању закључи са Општином уговор уз указивање на последице пропуштања закључења уговора у року.

**Уговор о отуђењу грађевинског земљишта**

**Члан 67.**

На садржину уговора о отуђењу сходно се примењују одредбе члана 28. ове одлуке.

**X ПОСЕБНИ СЛУЧАЈЕВИ ОТУЂЕЊА ГРАЂЕВИНСКОГ ЗЕМЉИШТА НЕПОСРЕДНОМ ПОГОДБОМ**

**Отуђење грађевинског земљишта ради формирања грађевинске парцеле**

**Члан 68.**

Отуђење грађевинског земљишта власнику објекта за који је поднет захтев за легализацију за који је надлежна организациона јединица Општинске управе утврдила да постоји могућност легализације односно озакоњења или објекта који је уписан у евиденцију о непокретностима и правима на њима у складу са раније важећим законима којима је уређивана легализација објеката или на основу Закона о легализацији објеката ("Службени гласник РС", бр. 95/13 и 117/14), врши се непосредном погодбом, по тржишним условима, у складу са Законом о планирању и изградњи и овом одлуком, на основу правноснажног решења о утврђивању земљишта за редовну употребу објекта и формирању грађевинске парцеле или на основу правоснажног решења којим је одређено да је грађевинско земљиште испод објекта земљиште за редовну употребу, сходно одредбама закона којим је уређена област одређивања земљишта за редовну употребу објекта у посебним случајевима.

У случају да је основ отуђења грађевинског земљишта решење о утврђивању земљишта за редовну употребу објекта и формирању грађевинске парцеле, власнику објекта из става 1. овог члана се отуђује грађевинска парцела.

У случају да је основ отуђења грађевинског земљишта решење којим је одређено да је грађевинско земљиште испод објекта земљиште за редовну употребу, власнику објекта из става 1. овог члана се отуђује грађевинско земљиште испод објекта, уз обавезу власника објекта да у року од пет година од дана правоснажности решења о легализацији односно озакоњењу покрене поступак за утврђивање земљишта за редовну употребу објекта, у складу са законом.

У случају да на основу решења којим се одређује да је грађевинско земљиште испод објекта земљиште за редовну употребу објекта, орган надлежан за упис права на непокретностима не изврши парцелацију грађевинског земљишта тако да земљиште испод објекта постане посебна катастарска парцела, лице коме је отуђено грађевинско земљиште испод објекта, у уговору о отуђењу даје неопозиву и безусловну сагласност власнику грађевинског земљишта у јавној својини да може спроводити промене на катастарској парцели у смислу парцелације, као и отуђивати грађевинско земљиште другим власницима објеката, односно другим сувласницима грађевинског земљишта, без обавезе да за те промене, односно отуђење тражи сагласност сувласника грађевинског земљишта коме је исто отуђено испод објекта.

Уколико је грађевинско земљиште већ дато у закуп испод објекта ради легализације односно озакоњења објекта, закупац је дужан да у року од пет година од дана правноснажности решења о легализацији односно озакоњењу покрене поступак за утврђивање земљишта за редовну употребу у складу са законом, у ком случају стиче право да му се по правоснажности решења о утврђивању грађевинског земљишта за редовну употребу објекта и формирању грађевинске парцеле отуђи преостали део грађевинског земљишта, непосредном погодбом по тржишним условима, у складу са законом и овом одлуком.

Решење о отуђењу грађевинског земљишта ради формирања грађевинске парцеле доноси Скупштина општине.

**Отуђење грађевинског земљишта власнику објекта који је уписан у евиденцију о непокретностима и правима на њима у складу са посебним законом**

**Члан 69.**

Отуђење грађевинског земљишта власнику објекта који је уписан у евиденцију о непокретностима и правима на њима у складу са Законом о посебним условима за упис права својине на објектима изграђеним без грађевинске дозволе ("Службени гласник РС", бр. 25/2013 и 145/2014), врши се непосредном погодбом, по тржишним условима, у складу са законом и овом одлуком, на основу правноснажног решења о утврђивању земљишта за редовну употребу објекта и формирању грађевинске парцеле, сходно одредбама Закона којим је уређена област одређивања земљишта за редовну употребу објекта у посебним случајевима.

Решење о отуђењу грађевинског земљишта ради формирања грађевинске парцеле доноси Скупштина општине.

**Отуђење грађевинског земљишта ради исправке граница суседних катастарских парцела**

**Члан 70.**

Отуђење грађевинског земљишта ради исправке граница суседних катастарских парцела врши се у случају када је на суседној катастарској парцели уписано право својине, дугорочни закуп стечен у складу са ранијим прописима ако се ради о спајању суседних катастарских парцела као и образовању већег броја грађевинских парцела према планираној или постојећој изграђености односно планираној или постојећој намени грађевинских парцела.

**Елаборат геодетских радова**

**Члан 71.**

Исправка граница суседних катастарских парцела врши се на основу елабората геодетских радова, под условом да информација о локацији за предметно грађевинско земљиште упућује на израду овог елабората.

**Поступак исправке граница суседних парцела**

**Члан 72.**

Заинтересовано лице подноси захтев за исправку граница суседних катастарских парцела организационој јединици Општинске управе надлежној за имовинско-правне послове.

Уз захтев се доставља Елаборат геодетских радова.

Доказе о власништву за катастарске парцеле на који се односи захтев информацију о локацији по службеној дужности прибавља организациоона јединица Општинске управе надлежна за имовинско-правне послове.

Захтев са свом документацијом доставља се Правобранилаштву ради изјашњења о основаности захтева. Правобранилаштво је у обавези у року од 15 дана да своје изјашњење о основаности захтева и достави организационој јединици из става 1. овог члана, након чега иста саставља предлог одлуке о давању сагласности за исправку граница суседних катастарских парцела Скупштини општине ради одлучивања.

У току овог поступка сходно се примењују одредбе Закона којима је регулисано питање планирања и изградње.

**XI ДАВАЊЕ ГРАЂЕВИНСКОГ ЗЕМЉИШТА У ЗАКУП**

**Случајеви давања у закуп грађевинског земљишта**

**Члан 73.**

Грађевинско земљиште се може дати у закуп ради:

1. изградње објеката за који се издаје привремена грађевинска дозвола у складу са законом;

2. реализације пројеката од значаја за Републику Србију односно општину;

3. међусобног располагања власника грађевинског земљишта у јавној својини;

4. давања концесије или поверавања комуналне делатности у складу са посебним законом и

5. ради остваривања јавно-приватног партнерства.

Решење о давању у закуп грађевинског земљишта доноси Председник Општине.

**Давање грађевинског земљишта у закуп ради изградње објекта за који се издаје привремена грађевинска дозвола**

**Члан 74.**

Грађевинско земљиште се даје у закуп ради изградње објеката за које је законом предвиђено издавање привремене грађевинске дозволе, на одређено време, на рок на који се доноси привремена грађевинска дозвола (зависно од врсте објекта, односно радова), који се може продужити за онолико времена за колико је орган надлежан за издавање привремене грађевинске дозволе продужио решење о привременој грађевинској дозволи, а укупно најдуже до пет година.

У случају из става 1. овог члана, грађевинско земљиште се даје у закуп непосредном погодбом по тржишним условима, а тржишну вредност закупнине (у даљем тексту: закупнина) по 1 м² грађевинског земљишта које се даје у закуп, на месечном нивоу, процењује овлашћени проценитељ или судски вештак економске струке.

Уз захтев за давање грађевинског земљишта у закуп који се подноси организационој јединици Општинске управе надлежној за имовинско-правне односе доставља се налаз овлашћеног проценитеља или судског вештака из става 2. овог члана и налог за достављање уговора о закупу грађевинског земљишта издат од стране органа надлежног за издавање привремене грађевинске дозволе, који мора да садржи опис објекта који се гради, површину грађевинског земљишта коју је потребно дати у закуп и рок на који ће се издати привремена грађевинска дозвола.

Организациона јединица Општинске управе надлежна за имовинско-правне односе обавештава подносиоца захтева о месечном износу закупнине, року плаћања, максималном броју рата, начину усклађивања рата и средствима обезбеђења плаћања, о могућности да укупан износ закупнине плати једнократно, као и року за једнократну уплату.

Подносилац захтева је дужан да се у року од осам дана од дана пријема обавештења из става 4. овог члана, писмено изјасни о начину плаћања закупнине и да достави средства обезбеђења уколико се определи да плаћање врши на рате.

Подносилац захтева може дати изјаву и непосредно о чему се сачињава записник.

У случају да се подносилац захтева у наведеном року не изјасни или изјави да не прихвата закупнину или не достави средства обезбеђења (уколико се плаћање врши на рате), сматраће се да је одустао од захтева.

Закупнина представља приход Општине и уплаћује се на одговарајући рачун Општине.

Закупац грађевинског земљишта може платити закупнину једнократно или у ратама.

Обавеза плаћања закупнине, износ закупнине и начин плаћања утврђују се решењем о давању грађевинског земљишта у закуп.

Укупна закупнина је износ месечне закупнине помножен са временом (укупним бројем месеци) на које се грађевинско земљиште даје у закуп.

У случају плаћања закупнине једнократно, плаћање се врши у року од 15 дана од дана достављања решења о давању грађевинског земљишта у закуп.

У случају плаћања закупнине у ратама, плаћање се врши у онолико месечних рата на колики је рок грађевинско земљиште дато у закуп, а највише на \_\_\_\_ рата.

Прва рата у висини од \_\_\_% утврђене укупне закупнине плаћа се у року од 15 дана од дана достављања решења о давању грађевинског земљишта у закуп, а преостали износ укупне закупнине у једнаким месечним ратама, највише \_\_.

Рате се усклађују са индексом потрошачких цена у Републици Србији, према објављеним подацима надлежне организације за послове вођења статистике, за период од уговореног обрачуна закупнине, до последњег дана у месецу, а уплаћују се до 15. у наредном месецу.

За период кашњења у плаћању, обрачунава се затезна камата у складу са законом који уређује висину стопе и начина обрачуна затезне камате.

Ради обезбеђења плаћања закупнине, уколико се плаћање врши на рате, средства обезбеђења уредно потписане менице са меничним овлашћењем.

Наплата средстава обезбеђења ће се вршити у корист прописаних уплатних рачуна. Контролу плаћања рата, усклађивање рата, обрачун затезне камате и наплату средстава обезбеђења врши организациона јединица Општинске управе надлежна за финансије.

У случају продужења рока закупа спроводи се нови поступак давања у закуп, на начин прописан овим чланом, у ком случају се мењају решење и уговор о закупу грађевинског земљишта.

**Давање у закуп изграђеног грађевинског земљишта**

**Члан 75.**

Изграђено грађевинско земљиште у јавној својини Општине може се дати у закуп ради постављања мањих монтажних објеката, балон сала и других привремених објеката спортске намене на одређено време и других привремених објеката, не дуже од пет (5) година, уз могућност продужења по истеку рока, у складу са одредбама општег акта Општине којим је уређено постављање монтажних и других приврмених објеката односно у складу са важећим законом.

Изграђено грађевинско земљиште у јавној својини Општине из става 1. овог члана, се даје у закуп по тржишним условима, по закупнини утврђеној по 1 м² грађевинског земљишта које се даје у закуп, утврђеној на месечном нивоу, према процени овлашћеног судског вештака економске струке, на основу јавног конкурса и у складу са законом и важећим подзаконским актима.

Јавни конкурс за постављање објеката из става 1. ове одлуке расписује организациона јединица Општинске управе која је надлежна за спровођење поступка односно \_\_\_\_\_\_\_\_\_\_\_\_.

У случају давања у закуп изграђеног грађевинског земљишта у јавној својини Општине у комплексу просветних и спортских објеката, поступак укључујући и објављивање јавног конкурса може спровести носилац права коришћења предметних непокрентости под условом да је претходно прибавио сагласност Скупштине општине за такво располагање.

Право закупа изграђеног грађевинског земљишта не уписује се у јавној евиднецији права на непокретностима коју води Републички геодетски завод.

Уз захтев за давање сагласности за располагање из претходног става овог члана, носилац права коришћења је дужан да достави:

- образложење о основаности таквог располагања,

- предлог износа закупнине која се очекује а која је утврђена на основу налаза овлашћеног судског вештака економске струке,

- предлог текста уговора о закупу, који мора да садржи опис објекта који се поставља и површину грађевинског земљишта коју је потребно дати у закуп, као и рок на који се грађевинско земљиште даје у закуп, услове за раскид уговора и последице раскида уговора.

**Давање грађевинског земљишта у закуп у другим случајевима**

**Члан 76.**

У случају давања концесије или поверавања комуналне делатности у складу са посебним законима, грађевинско земљиште се може дати у закуп на временски период предвиђен уговором о концесији, односно на временски период на који је поверено обављање комуналне делатности.

Ради остваривања јавно-приватног партнерства, неизграђено грађевинско земљиште у јавној својини може се дати у закуп приватном партнеру на рок на који је закључен јавни уговор у складу са законом којим се уређује јавно-приватно партнерство и концесије, односно уносити као оснивачки улог у привредна друштва, а власник грађевинског земљишта у јавној својини може са физичким или правним лицем закључити и уговор о заједничкој изградњи једног или више објеката.

Грађевинско земљиште се може дати у закуп по закупнини која је мања од тржишне или без накнаде када се ради о реализацији пројеката за изградњу објеката од значаја за Републику Србију, односно Општину, као и када се ради о међусобном располагању између власника грађевинског земљишта у јавној својини.

Давање у закуп грађевинског земљишта из става 1, 2. и 3. овог члана врши се на начин и под условима прописаним подзаконским актом Владе Републике Србије.

Учесник јавног надметања, односно учесник у поступку прикупљања понуда који сматра да је грађевинско земљиште дато у закуп супротно одредбама закона, подзаконског акта Владе Републике Србије, односно ове одлуке, те да му је на тај начин повређено право, може поднети надлежном суду тужбу за поништај уговора о закупу у року од осам (8) дана од сазнања за закључење уговора, а најкасније у року од 30 дана од дана закључења уговора.

Одлуку о давању у закуп грађевинског земљишта у овим случајевима доноси Скупштина Општине.

**Сходна примена правила код закупа**

**Члан 77.**

На давање у закуп изграђеног грађевинског земљишта, у складу са овим чланом, сходно се примењују одредбе ове Одлуке које се односе на закупнину (начин и рок плаћања, средства обезбеђења и др.), садржај решења о давању у закуп и уговора о закупу грађевинског земљишта, стављање ван снаге решења о закупу и раскида уговора о закупу.

Обавеза је органа Општинске управе, као и носилаца права коришћења да у поступцима располагања који су регулисани у претходном члану ове Одлуке у свему примењују одредбе ове Одлуке, одредбе Закона о јавној својини и подзаконског акта (Уредба) којим је регулисано давање у закуп непокретности у јавној својини.

**Измена уговора о закупу грађевинског земљишта**

**Члан 78.**

Ако се промени власник објекта, односно посебног физичког дела објекта који је изграђен или се гради на грађевинском земљишту у јавној својини, које се користи по основу уговора о закупу ради изградње објеката закљученом у складу са ранијим законима о планирању и изградњи, закуподавац ће, на захтев закупца, изменити уговор о закупу тако што ће на место, односно поред дотадашњег закупца ступити нови власник објекта, односно дела објекта.

Захтев за измену уговора о закупу подноси се организационој јединици Општинске упораве надлежној за имовинско-правне послове.

Уз захтев за измену уговора о закупу доставља се уговор о куповини објекта или куповини објекта у изградњи, односно други правни основ којим се стиче право својине на објекту или објекту у изградњи, који је оверен у складу са законом, односно правноснажно решење о наслеђивању, са потврдом пореске управе о измирењу пореза по том правном основу или са потврдом пореске управе о ослобађању од пореске обавезе, и изјава новог власника објекта, односно дела објекта да прихвата све обавезе дотадашњег закупца из уговора о закупу.

Ако се промени власник катастарске парцеле коме је у поступку исправке граница суседних катастарских парцела дато у закуп грађевинско земљиште у јавној својини, на захтев новог власника може се изменити уговор о закупу тако што ће на место дотадашњег закупца, ступити нови власник катастарске парцеле.

Уз захтев за измену уговора о закупу из става 4. овог члана доставља се доказ о праву својине на катастарској парцели, основ стицања са потврдом пореске управе о измирењу пореза по основу стицања права својине или са потврдом пореске управе о ослобођењу од пореске обавезе и изјава власника да прихвата све обавезе дотадашњег закупца из уговора о закупу.

По захтеву за измену уговора о закупу Председник општине доноси решење којим се мења закупац, тако што ће на место, односно поред дотадашњег закупца ступити нови власник објекта у изградњи односно нови власник из става 4. овог члана.

На основу решења из става 6. овог члана закуподавац закључује са новим власником, уговор о закупу, односно уговор о измени уговора о закупу, у року од 30 дана од дана достављања решења новом власнику, који по потписивању представља основ за промену уписа закупца у јавној књизи о евиденцији непокретности и правима на њима.

**Претварање права закупа у право својине**

**Члан 79.**

Право закупа на изграђеном, односно неизграђеном грађевинском земљишту које је стечено уговором о дугорочном закупу на период од најмање 50 година, закљученим у складу са ранијим законима који уређују област планирања и изградње, претвара се у право својине под условима и на начин прописан законом, по измирењу укупне закупнине, о чему организациона јединица Општинске управе надлежна за имовинско-правне послове издаје потврду.

Захтев за издавање потврде из става 1. овог члана подноси се организационој јединици надлежној за имовинскоправне послове.

Уз захтев носилац права закупа доставља доказ да је у целости исплаћена закупнина за уговорени период закупа као и оверену изјаву да није покренуо судски поступак за раскид уговора у року одређеном прописом којим је регулисано питање планирања и изградње.

По прибављању информације од Општинског правобранилаштва у вези изјаве из претходног става, организациона јединица надлежна за имовинско-правне послове издаје подносиоцу захтева потврду у смислу става 1. овог члана заједно са изјашњењем Општинског правобранилаштва у вези изјаве из претходног става на основу које документације Републички геодетски завод доноси решење о претварању права закупа у право својине на предметном грађевинском земљишту у корист подносиоца захтева.

**Права закупаца који су добили грађевинско земљиште у закуп**

**непосредном погодбом**

**Члан 80.**

Закупци који су добили грађевинско земљиште у закуп непосредном погодбом, у складу са ранијим законима који уређују област планирања и изградње, у поступку накнадног прибављања одобрења за изградњу и употребне дозволе (легализација) за индивидуалне стамбене објекте и који уговором о закупу нису имали обавезу плаћања закупнине, у складу са раније важећим прописима, односно њихови правни следбеници, имају право на конверзију права закупа у право својине под условом да плате тржишну вредност грађевинског земљишта, на начин и под условима који су прописани овом одлуком.

У случају из става 1. овог члана, доноси се решење о измени решења о закупу тако да се закупцу грађевинско земљиште отуђује и по исплати тржишне цене која је утврђена решењем о измени решења о закупу и плаћању исте, закључује се уговор о отуђењу.

Уколико закупци из става 1. овог члана врше промену намене постојећег објекта, односно уколико доградњом, надградњом, реконструкцијом или изградњом мењају намену или претварају индивидуални стамбени објекат у стамбени објекат са више станова, односно у објекат друге намене, дужни су да плате тржишну вредност грађевинског земљишта, у ком случају се поступа у складу са ставом 2. овог члана.

**Право закупаца грађевинског земљишта којима је грађевинско земљиште дато у закуп на рок краћи од 50 година**

**Члан 81.**

Закупци грађевинског земљишта којима је грађевинско земљиште дато у закуп на рок краћи од 50 година, у складу са ранијим законима који уређују област планирања и изградње, односно њихови правни следбеници, имају право на конверзију права закупа у право својине под условом да плате разлику између тржишне вредности грађевинског земљишта и уплаћене укупне закупнине у номиналном износу, на начин и под условима који су прописани овом одлуком.

Закупци из става 1. овог члана имају право на конверзију права закупа под условом да су измирили све доспеле обавезе на име закупнине.

У случају из става 1. овог члана, доноси се решење о измени решења о закупу тако да се закупцу грађевинско земљиште отуђује и по исплати разлике између тржишне цене и исплаћене закупнине, која ја утврђена решењем о измени решења о закупу и плаћању исте, закључује се уговор о отуђењу.

У случају да је износ уплаћене закупнине у номиналном износу већи од тржишне вредности грађевинског земљишта, закуподавац нема обавезу враћања више уплаћених средстава.

**Право закупаца који су делимично платили и вредност грађевинског земљишта**

**Члан 82.**

Закупци који су уговор о закупу закључили у складу са ранијим опшштим актима којима је регулисано грађевинско земљиште, као и критеријуми и мерила за утврђивање закупнине и накнаде за уређивање грађевинског земљишта тако да су кроз плаћање накнаде за уређивање грађевинског земљишта, делимично платили и вредност грађевинског земљишта, имају право да траже измену решења о закупу, тако да им се грађевинско земљиште отуђи, под условом да су измирили све доспеле обавезе на име закупнине.

У случају из става 1. овог члана, износ тржишне вредности грађевинског земљишта који се утврђује у складу са овом одлуком, умањује се за износ плаћене закупнине и вредности грађевинског земљишта која је плаћена на име накнаде за уређивање грађевинског земљшта, у номиналним износима, па је тако утврђену разлику подносилац захтева дужан да плати на начин и под условима предвиђеним овом одлуком.

У случају из става 1. овог члана, доноси се решење о измени решења о закупу тако да се закупцу, односно његовом правном следбенику, грађевинско земљиште отуђује и по исплати износа из става 2. овог члана, који ја утврђен решењем о измени решења о закупу и плаћању истог, закључује се уговор о отуђењу.

У случају да је износ већ уплаћене вредности грађевинског земљишта и закупнине у номиналном износу већи од тржишне вредности грађевинског земљишта, закуподавац нема обавезу враћања више уплаћених средстава.

**XII МЕЂУСОБНО РАСПОЛАГАЊЕ ВЛАСНИКА ГРАЂЕВИНСКОГ ЗЕМЉИШТА У ЈАВНОЈ СВОЈИНИ**

**Појам међусобног располагање власника грађевинског земљишта у јавној својини**

**Члан 83.**

Међусобно располагање власника грађевинског земљишта у јавној својини је пренос права јавне својине на грађевинском земљишту између носилаца права јавне својине.

Под међусобним располагањем из става 1. овог члана, подразумева се и давање грађевинског земљишта у закуп и размена.

**Располагање власника грађевинског земљишта у јавној својини**

**Члан 84.**

Међусобно располагање између носилаца права јавне својине на грађевинском земљишту врши се непосредном погодбом, по тржишним условима, с тим да се грађевинско земљиште може отуђити или дати у закуп без накнаде, односно по цени, односно закупнини која је мања од тржишне у складу са законом, Уредбом и овом одлуком.

У случају да се међусобно располагање између носилаца права јавне својине на грађевинском земљишту врши по тржишним условима, тржишну вредност грађевинског земљишта утврђује републички орган надлежан за процену тржишне вредности.

Одлуку о располагању из става 1. овог члана на грађевинском земљишту у јавној својини Општине, доноси Скупштина општине.

**XIII УСТАНОВЉАВАЊЕ ПРАВА СТВАРНЕ СЛУЖБЕНОСТИ**

**Члан 85.**

Решење о установљавању права стварне службености на грађевинском земљишту у јавној својини Општине, као послужном добру, може се донети када је према прописима којима се уређује изградња, односно другим прописима, уговор о установљавању права службености предвиђен као имовинско-правни основ неопходан за прибављање акта којим се одобрава изградња.

Решење о установљавању права стварне службености из става 1. овог члана, може се донети и у другим случајевима када је то, с обзиром на околности, неопходно.

Решење о установљавању права стварне службености на грађевинском земљишту у јавној својини Општине доноси Скупштина општине.

Захтев за установљавање стварне службености доставља се организационој јединици Општинске управе надлежној за имовинско-правне послове.

Уз захтев за доношење решења из става 1. овог члана, подносилац захтева прилаже налог за достављање уговора о установљавању права службености, издат од органа надлежног за издавање аката којима се одобрава изградња, извод из идејног пројекта односно техничке документације са ситуацијом из које се може утврдити траса објекта за коју је потребно установити службеност као и геодетски снимак са назначеном дужином, ширином и укупном површином коју захвата службеност која је предмет конституисања, као и изјаву за који период се тражи установљавање службености пролаза.

**Накнада за установљено право стварне службености**

**Члан 86.**

За установљено право стварне службености се плаћа накнада у висини утврђеној општим актом Општине и то у року од 15 дана од дана пријема решења о установљавању стварне службености.

По извршеној уплати накнаде за установљење службености пролаза, организаицона јединица надлежна за имовинскоправне послове издаје подносиоцу захтева потврду о исплаћеној накнади.

Уколико стицалац права службености не изврши плаћање накнаде у року из става 1. овог члана, решење из става 1. овог члана се ставља ван снаге, а уплаћена накнада се враћа.

У року од 30 дана од дана достављања решења из става 1. овог члана, Председник општине и стицалац права службености закључују уговор о установљавању права стварне службености, под условом да је извршено плаћање накнаде у року.

Садржина уговора о установљењу стварне службености потврђује се у поступку солемнизације од стране надлежног јавног бележника односно органа надлежног за потврђење садржине уговора о промету непокретности, који орган је у обавези да солемнизован уговор достави надлежној служби Републичког геодетског завода ради уписа права на предметној непокретности у корист стицаоца путем апликације еШалтер. Трошкове потврде садржине уговора и трошкове уписа права на предметној непокретности сноси подносилац захтева из члана 85. ове Одлуке.

**XIV ПРИБАВЉАЊЕ ГРАЂЕВИНСКОГ ЗЕМЉИШТА У ЈАВНУ СВОЈИНУ ОПШТИНЕ**

**Члан 87.**

Грађевинско земљиште се прибавља у јавну својину Општине у складу са одредбама закона којим је уређена јавна својина.

Прибављање грађевинског земљишта у јавну својину Општине спроводи се у поступку јавног надметања или прикупљања писмених понуда, а изузетно непосредном погодбом, под условима утврђеним законом и овом одлуком.

Највиша купопродајна цена грађевинског земљишта које се прибавља у јавну својину града је тржишна вредност предметне непокретности.

Тржишну вредност грађевинског земљишта утврђује Републички орган надлежан за процену тржишне вредности.

Грађевинско земљиште се може прибавити у јавну својину града непосредном погодбом, али не изнад процењене тржишне вредности непокретности, под условима из закона којим је регулисано питање јавне својине и Уредбе, ако у конкретном случају то представља једино могуће решење, под којим се подразумева:

- случај када грађевинско земљиште које се прибавља у јавну својину по својим карактеристикама једино одговара потребама Општине, односно правних лица које је основала Општина, с тим да решење којим се прибавља грађевинско земљиште садржи образложење разлога оправданости и целисходности прибављања и разлоге због којих се прибављање не би могло реализовати јавним надметањем, односно прикупљањем понуда;

- случај када се ради о међусобном располагању између носилаца права јавне својине.

Грађевинско земљиште се може прибавити у јавну својину Општине и бестеретним правним послом (поклон или једнострана изјава воље) у складу са законом којим је регулисан ванпарнични поступак односно законом којим је регулисана јавнобележника делатност.

Одредбе ове одлуке које се односе на поступак отуђења грађевинског земљишта, сходно се примењују и на поступак прибављања грађевинског земљишта у јавну својину општине.

**Јавни оглас о прибављању грађевинског земљишта**

**Члан 88.**

Након доношења одлуке о приступању прибављању грађевинског земљишта у јавну својину Општине, Комисија објављује оглас о спровођењу поступка јавног надметања или прикупљања писаних понуда за прибављање непокретности у јавну својину.

Јавни оглас за прибављање грађевинског земљишта припрема и објављује Комисија.

Јавни оглас се објављује у дневном листу који се дистрибуира на целој територији Републике Србије, и званичном сајту Општине.

Јавни оглас о јавном надметању, односно прикупљању понуда за прибављање грађевинског земљишта садржи нарочито:

1. назив правног лица за чије потребе се грађевинско земљиште прибавља у јавну својину (назив купца);

2. карактеристике грађевинског земљишта које се прибавља у јавну својину;

3. ближе услове за прибављање грађевинског земљишта у јавну својину (у погледу рокова плаћања, дана увођења у посед и сл.);

4. обавезу подносиоца пријаве за учествовање у поступку јавног надметања, односно понуде за учествовање у поступку прикупљања писмених понуда, да уз пријаву, односно понуду достави одговарајући доказ о праву својине на грађевинском земљишту које је предмет прибављања у јавну својину и уписана у одговарајућу јавну књигу о евиденцији непокретности и правима на њима и др.;

5. обавезу власника грађевинског земљишта која се нуди да достави изјаву да на истој не постоје права трећих лица, да није оптерећена теретима, да није под спором, нити под забраном располагања, да није предмет теретног или бестеретног правног посла, нити уговора о доживотном издржавању и да не постоје друге сметње за пренос права својине, као и изјаву да уколико се утврди да на непокретности која се нуди постоји било какав терет, продавац се обавезује да га отклони о свом трошку, односно да купцу пружи заштиту од евикције и сноси сву одговорност за евентуалне правне недостатке;

6. обавезу подносиоца пријаве, односно понуде да уз пријаву, односно понуду достави доказ да су измирени сви трошкови коришћења непокретности која се нуди (утрошена електрична енергија, трошкови комуналних услуга, порез на имовину и друго);

7. критеријум за избор најповољнијег понуђача;

8. обавезан садржај пријаве, односно понуде и исправе које је потребно доставити уз пријаву, односно понуду;

9. адресу за достављање пријаве, односно понуде;

10. рок за подношење пријаве, односно понуде;

11. место и време одржавања јавног надметања, односно отварања понуда;

12. обавештење да подносиоци неблаговремене и непотпуне пријаве, односно понуде неће моћи да учествују у поступку јавног надметања, односно прикупљања писмених понуда, односно да ће исте бити одбачене.

Пријава, односно понуда из става 1. овог члана доставља се у затвореној коверти са видљивом назнаком на који се оглас односи и ко је подносилац пријаве, односно понуде.

Пријава, односно понуда правног лица мора да садржи: назив, седиште и број телефона и мора бити потписана од стране овлашћеног лица.

Уз пријаву, односно понуду правног лица се прилаже извод из регистра привредних субјеката надлежног органа и потврда о пореском идентификационом броју.

Пријава, односно понуда физичког лица мора да садржи: име и презиме, адресу, број личне карте, матични број и број телефона и мора бити потписана, а ако је то лице приватни предузетник уз пријаву, односно понуду се прилаже извод из регистра надлежног органа и потврда о пореском идентификационом броју.

У случају да подносиоца пријаве, односно понуде заступа пуномоћник, пуномоћје за заступање мора бити специјално и судски оверено.

Пријава, односно понуда је непотпуна ако не садржи све што је прописано, ако нису приложене све исправе како је то предвиђено, односно ако не садржи све податке предвиђене огласом или су подаци дати супротно објављеном огласу.

**Надлежност Комисије за грађевинско земљиште**

**Члан 89.**

Поступак прибављања непокретности у јавну својину спроводи Комисија, која о току поступка води записник и по окончаном поступку утврђује предлог за избор најповољнијег понуђача.

Услови за спровођење поступка јавног надметања, односно разматрања писмених понуда су испуњени уколико пристигне најмање једна благовремена и потпуна пријава, односно понуда.

Уколико подносилац благовремене и потпуне пријаве, односно понуде не приступи јавном надметању, односно отварању писмених понуда, сматраће се да је одустао од пријаве, односно понуде.

Подносиоци неблаговремене, односно непотпуне пријаве не могу да учествују у поступку јавног надметања, а непотпуне, односно неблаговремене пријаве, односно понуде се одбацују.

Одлуку о прибављању грађевинског земљишта од најповољнијег понуђача, након спроведеног поступка јавног надметања, односно прикупљања писаних понуда доноси Скупштина општине и њоме се истовремено Председник општине овлашћује да у име и за рачун Општине може закључити Уговор о куповини предметног грађевинског земљишта под условима утврђеним у одлуци о прибављању грађевинског земљишта од најповољнијег понуђача.

Скупштина општине доноси одлуку о прибављању грађевинског земљиште у јавну својину Општине непосредном погодбом и њоме се истовремено Председник општине овлашћује да у име и за рачун Општине може закључити Уговор о куповини предметног грађевинског земљишта под условима утврђеним у одлуци о прибављању грађевинског земљишта непосредном погодбом.

**Сходна примена правила**

**Члан 90.**

Организациона јединица Општинске управе надлежна за имовинско-правне послове врши стручно-административне послове за потребе Комисије.

У овом поступку сходно се примењују правила поступка и одредбе ове Одлуке о садржини решења о прибављању грађевинског земљишта, изради предлога свих аката и поступку и њиховој садржини, као и обавеза прибављања мишљења Општинског правобранилаштва на нацрт уговора о прибављању грађевинског земљишта у јавну својине Општине.

**Прибављање неизграђеног грађевинског земљишта за потребе уређења површина јавне намене**

**Члан 91.**

Прибављање неизграђеног грађевинског земљишта у јавну својину Општине за потребе уређења површина јавне намене, може се, осим у поступку прописаном законом којим се уређује експропријација, спровести и споразумом са власником грађевинског земљишта, непосредном погодбом, по тржишним условима.

Иницијативу за покретање овог поступка даје организациона јединица Општинске управе која је надлежна за инвестиције односно уређивање грађевинског земљишта преко организационе јединице Општинске управе надлежне за имовинско-правне послове.

Поступак утврђивања основаности прибављања предметног грађевинског земљишта, припрему предлога свих аката и уговора, укључујући и утврђивање тржишне вредности предметног земљишта и прибављање мишљења Општинског Правобранилаштва на нацрт уговора о прибављању, врши организаицона јединица Општинске управе надлежна за имовинско-правне послове.

Одлуку о прибављању неизграђеног грађевинског земљишта у јавној својини за потребе уређења површине јавне намене доноси Скупштина општине и истовремено у одлуци даје овлашћење председнику општине да са власником предметног земљишта закључи уговор о прибављању.

Садржина уговора о прибављању неизграђеног грађевинског земљишта у јавну својине Општине за потребе уређења површина јавне намене потврђује се у поступку солемнизације од стране надлежног јавног бележника односно органа надлежног за потврђење садржине уговора о промету непокретности.

**XV РАЗМЕНА ГРАЂЕВИНСКОГ ЗЕМЉИШТА**

**Члан 92.**

Размена грађевинског земљишта у јавној својини, врши се непосредном погодбом, по тржишним условима, у складу са законом, подзаконским актом и овом одлуком.

Предмет размене може бити изграђено и неизграђено грађевинско земљиште.

Под разменом грађевинског земљишта подразумева се отуђење грађевинског земљишта из јавне својине, као и прибављање грађевинског земљишта у јавну својину Општине, па се одредбе ове одлуке које се односе на поступак отуђења грађевинског земљишта, односно прибављања грађевинског земљишта у јавну својину Општине, сходно примењују и на поступак размене изграђеног и неизграђеног грађевинског земљишта.

Одлуку о размени грађевинског земљишта из става 1. овог члана доноси Скупштина општине.

**Процена тржишне вредности грађевинског земљишта**

**Члан 93.**

Тржишну вредност грађевинског земљишта које се размењује утврђује Републички орган надлежан за процену тржишне вредности, а у оправданим случајевима тржишну вредност може утврдити и вештак економске струке.

Саставни део предлога одлуке о размени грађевинског земљишта је и мишљење организационе јединице Општинске управе надлежне за урбанизам и изградњу.

**Сходна примена правила**

**Члан 94.**

Поступак утврђивања основаности за размену грађевинског земљишта спроводи Комисија док организациона јединица Општинске управе надлежна за имовинско-правне послове врши стручно-административне послове за потребе Комисије.

У овом поступку сходно се примењују правила поступка и одредбе ове одлуке о садржини решења о прибављању грађевинског земљишта, изради предлога свих аката и поступку и њиховој садржини, као и обавеза прибављања мишљења Општинског Правобранилаштва на нацрт уговора о прибављању грађевинског земљишта у јавну својине Општине.

Садржина уговора о размени грађевинског земљишта потврђује се у поступку солемнизације од стране надлежног јавног бележника односно органа надлежног за потврђење садржине уговора о промету непокретности, који орган је у обавези да солемнизован уговор достави надлежној служби Републичког геодетског завода ради уписа права на предметној непокретности у корист субјеката који учествују у размени путем апликације е-Шалтер.

**XVI ДЕОБА ГРАЂЕВИНСКОГ ЗЕМЉИШТА**

**Развргнуће сувласничке заједнице**

**Члан 95.**

Деоба грађевинског земљишта у сусвојини Општине и других носилаца права својине односно права коришћења врши се сходно одредбама закона којим је регулисан ванпарнични поступак и област планирања и изградње или непосредном погодбом, по тржишним условима у складу са овом Одлуком.

Предмет деобе може бити изграђено и неизграђено грађевинско земљиште.

Тржишну вредност грађевинског земљишта које је предмет деобе утврђује Републички орган надлежан за процену тржишне вредности, нарочито у случају када је предмет деобе грађевинско земљиште у својини других носилаца права јавне својине, а у оправданим случајевима тржишну вредност може утврдити и вештак економске струке.

Сагласност за деобу парцелацијом/препарцелацијом грађевинског земљишта из става 1. овог члана у смислу одредби Закона којим је регулисано питање планирања и изградње по спроведеном поступку и на предлог Комисије доноси Скупштина општине.

У случају када је ради развргнућа сувласничке заједице потребно закључити уговор, уговор у име и за рачун Општине закључује председник општине у свему у складу са донетом сагласношћу за деобу грађевинског земљишта.

**Сходна примена правила**

**Члан 96.**

Захтев за деобу грађевинског земљишта подноси се организационој јединици Општинске управе надлежној за имовинско-правне послове.

Уз захтев подносилац захтева доставља ситуациони план са предлогом за деобу.

На поступак деобе грађевинског земљишта, укључујући надлежност Комисије, надлежност организационе јединице надлежне за имовинско-правне послове, садржину аката о деоби и обавезу прибављања мишљења Општинског Правобранилаштва на нацрт уговора о деоби, сходно се примењују одредбе ове Одлуке којима је регулисано отуђење грађевинског земљишта путем непосредне погодбе**.**

**Прибављање информације о могућностима и ограничењима градње на грађевинском земљишта које је предмет деобе**

**Члан 97.**

Ради развргнућа сувласничке или сукорисничке заједнице, односно деобе грађевинског земљишта саставни део предлога Комисије за доношење одлуке о деоби је мишљење организационе јединице Општинске управе надлежне за урбанизам и изградњу о могућностима и ограничењима градње на грађевинском земљишта које је предмет деобе, а по потреби и извештај о могућностима парцелације, односно препарцелације.

Уколико је ради доношења одлуке о сагласности за деобу грађевинског земљишта потребна израда пројекта парцелације, односно препарцелације, подносилац захтева обезбеђује израду пројекта, у складу са извештајем из става 1. овог члана и сноси трошкове израде и провођења тог пројекта код Републичког геодетског завода.

У случају да је грађевинско земљиште које је предмет деобе, или део тог земљишта, више катастарских парцела, од којих су неке постојеће или планиране јавне површине, критеријум који је опредељујући приликом процене оправданости и целисходности деобе је стицање права искључиве јавне својине Општине на грађевинском земљишту јавне намене.

У случају да је предмет деобе грађевинско земљиште на више катастарских парцела, од којих су неке изграђене, а неке неизграђене, критеријум који је опредељујући приликом процене оправданости и целисходности деобе је стицање права искључиве јавне својине Општине на неизграђеном грађевинском земљишту.

**Отуђење грађевинског земљишта другом сувласнику**

**Члан 98.**

Грађевинско земљиште у јавној својини се може отуђити другом сувласнику, непосредном погодбом, по тржишним условима, у складу са одредбама ове одлуке којима је уређено отуђење грађевинског земљишта у случају:

1. да постоји сувласништво на катастарској парцели за коју нема урбанистичких услова за формирање две или више грађевинских парцела;

2. да идеални део грађевинског земљишта у јавној својини прерачунат у реални део не испуњава услов за формирање посебне грађевинске парцеле;

3. да се грађевинска парцела састоји од више катастарских парцела од којих су неке у јавној, а неке у приватној својини, с тим да грађевинско земљиште у јавној својини не испуњава услов за посебну грађевинску парцелу, а нису испуњени други услови за отуђење непосредном погодбом у поступку исправке границе суседних катастарских парцела.

Одлуку о отуђењу грађевинског земљишта другом сувласнику, непосредном погодбом из става 1. овог члана доноси Скупштина општине.

**Поступак отуђења сувласничког удела у јавној својини**

**Члан 99.**

Сувласнички удео грађевинског земљишта у јавној својини, може се отуђити јавним оглашавањем ради изградње, под условом да је катастарска парцела неизграђено грађевинско земљиште, које испуњава услове грађевинске парцеле и које је намењено за изградњу.

Сувласник грађевинског земљишта има право прече куповине по цени утврђеној у поступку јавног оглашавања.

Сувласник непокретности који намерава да прода свој сувласнички удео дужан је да га претходно понуди на продају осталим сувласницима.

У случају кад има више сувласника, првенство у остваривању права прече куповине има сувласник са већим сувласничким делом.

Кад има више сувласника који би према ставу 4. овог члана имали право прече куповине, сувласник непокретности има право да сам одлучи коме ће од њих продати свој део непокретности.

На поступак јавног оглашавања, сходно се примењују одредбе ове одлуке које се односе на отуђење грађевинског земљишта јавним надметањем.

Одлуку о отуђењу грађевинског земљишта другом сувласнику, непосредном погодбом из става 1. овог члана доноси Скупштина општине.

**Сходна примена правила**

**Члан 100.**

Захтев за отуђење сувласничког удела Општине на грађевинском земљишту подноси се организационој јединици Општинске управе надлежној за управљање имовином/имовинско-правне послове.

На поступак отуђења сувласничког удела Општине, укључујући надлежност Комисије, надлежност организационе јединице надлежне за имовинско-правне послове, садржину аката о деоби и обавезу прибављања мишљења Општинског Правобранилаштва на нацрт уговора, сходно се примењују одредбе ове одлуке којима је регулисано отуђење грађевинског земљишта путем непосредне погодбе**.**

Обавеза је Комисије да пре достављања предлога за отуђење сувласничког удела да од организационе јеиднице Општинске управе надлежне за урбанизам и изградњу прибави информацију о могућностима и ограничењима градње на грађевинском земљишту као и информацију да ли постоји могућност да се парцелацијом/препарцелацијом формира у поступку развргнућа имовинске заједнице посебна грађевинска парцела на којој би Општина била уписана као власник са уделом од 1/1 од чега зависи и доношење одлуке о отуђењу сувласничког удела Општине.

**XVII СТАВЉАЊЕ РЕШЕЊА ВАН СНАГЕ**

**Стављање решења ван снаге услед непотпуног или погрешно утврђеног чињеничног стања, односно услед погрешне примене материјалног права**

**Члан 101.**

Уколико се утврди да је у поступку располагања грађевинским земљиштем, услед непотпуног или погрешно утврђеног чињеничног стања, односно услед погрешне примене материјалног права, грађевинским земљиштем располагано супротно закону, односно одлуци, Скупштина општине ће донети решење којим ће изменити, односно ставити ван снаге решење о располагању, у ком случају се примењују одредбе ове одлуке које се односе на раскид уговора, с тим да последица решења о измени може бити и закључење анекса уговора.

Скупштина општине ће донети решење као у ставу 1. овог члана, и у другим случајевима када је то потребно ради усаглашавања са новим чињеничним стањем.

Поступак за измену, односно стављање ван снаге решење о располагању из става 1. и 2. овог члана, покреће Општинско правобранилаштво по сопственој иницијативи или на предлог председника општине, Општинског већа и других лица која имају оправдан интерес.

**Стављање решења ван снаге у случају да лице коме је земљиште додељено није**

**уписано као корисник у јавној евиденцији о непокретностима**

**Члан 102.**

Скупштина општине може донети решење којим се у целини или делимично ставља ван снаге решење, односно други акт о додели земљишта на коришћење ради изградње, у складу са ранијим законима којима је било уређено грађевинско земљиште до 13. маја 2003. године, у случају да лице коме је земљиште додељено није уписано као корисник у јавној евиденцији о непокретностима и правима на њима.

Захтев за доношење решења из става 1. овог члана може поднети Општинско правобранилаштво, лице коме је земљиште додељено или власник, односно корисник, предметне катастарске парцеле.

**XVIII САГЛАСНОСТИ**

**Опште одредбе**

**Члан 103.**

На поступак давања сагласности у случајевима из члана 11. став 2. ове Одлуке, сходно се примењују правила поступка, укључујући надлежност Комисије за грађевинско земљиште, надлежност организационе јединице општинске управе надлежне за имовинско-правне послове, садржину аката о деоби и обавезу прибављања мишљења Општинског правобранилаштва на нацрт уговора, сходно се примењују одредбе ове Одлуке којима је регулисано отуђење грађевинског земљишта путем непосредне погодбе**.**

Захтев за давање сагласности из става 1. овог члана подноси се организационој јеидници Општинске управе надлежној за имовинско-правне послове.

По спроведеном поступку Скупштина општине доноси решење о давању сагласности.

Комисија за грађевинско земљишта у обавези је да у сваком конкретном случају цени основаност поднетог захтева, да увек када околности случаја то захтевају прибави информацију о могућностима и ограничењима који могу настати у конкретном случају по Општину као сопственика предметне непокретности од организационе јединице надлежне за урбанизам и изградњу, организационе јединице надлежне за инвестиције или од Комисије за планове.

Пре достављања предлога за давање сагласности, организациона јединица Општинске управе надлежна за имовинско-правне послове дужна је да захтев садокументацијом достави Општинском правобранилаштву ради давања мишљења.

**Посебни случајеви давања сагласности**

**Сагласност за озакоњење објекта**

**Члан 104.**

Скупштина општине, по спроведеном поступку, доноси решење којим власнику објекта изграђеног без грађевинске дозволе, даје сагласност за озакоњење објекта, када је таква сагласност услов прибављања грађевинске дозволе у поступку легализације.

У случају из става 1. овог члана, подносилац уз захтев прилаже налог за достављање сагласности издат од стране организационе јединице Општинске управе надлежне за послове легализације објеката и геодетски елаборат објекта израђен за потребе озакоњења.

Уколико је услов за озакоњење предметног објекта и сагласност других лица, подносилац захтева прилаже доказ да су друге сагласности дате.

Приликом процене испуњености услова, односно целисходности и оправданости давања сагласности из става 1. и 2. овог члана, Комисија посебно цени да ли ће услед озакоњења објекта бити онемогућено или отежано привођење намени грађевинског земљишта у јавној својини Општине у складу са планским документом, односно реализација плана, као и да ли се услед озакоњења објектау знатној мери угрожава право јавне својине Општине на грађевинском земљишту на коме је изграђен бесправни објекат, у ком случају неће предложити доношење решења из ст. 1. овог члана.

Закључак Комисије којим се констатује да нису испуњени услови за давање сагласности из става 1. мора бити посебно образложен.

**Сагласност за изградњу другом сувласнику, сукориснику, односно заједничару на грађевинском земљишту у сусвојини или за постављање објекта на заједничкој међи**

**Члан 105.**

Председник Општине, по спроведеном поступку, доноси решење којим даје сагласност за изградњу другом сувласнику, сукориснику, односно заједничару на грађевинском земљишту у сусвојини, односно заједничкој својини Општине и другог лица, када је таква сагласност услов прибављања акта којима се одобрава изградња.

У случају из става 1. овог члана, подносилац уз захтев прилаже налог за достављање сагласности издат од стране организационе јединице надлежне за урбанизам и изградњу, идејно решење за објекат чија се изградња планира, локацијски услове (ако се издају за ту врсту радова), извод из пројектне документације, као и доказ да је дата сагласност и других сувласника, односно заједничара на истој катастарској парцели.

**Сагласност за постављање објекта, односно средстава за оглашавање**

**Члан 106.**

Председник Општине, по спроведеном поступку, доноси решење којим даје сагласност за постављање објекта, односно средстава за оглашавање, уколико се објекат, односно средство поставља на грађевинском земљишту у јавној својини Општине, које има статус друге површине која није јавна, када је таква сагласност услов добијања дозволе за постављање објекта, односно средства за оглашавање, у складу са општим актом Општине којим је уређено оглашавање на територији Општине.

У случају из става 1. овог члана, подносилац захтева прилаже налог за достављање сагласности издат од органа надлежног за издавање дозволе за постављање објекта, односно средства за оглашавање, идејно решење за предметни објекат и друге податке који су обавезни елементи дозволе.

**XIX ПРЕЛАЗНЕ И ЗАВРШНЕ ОДРЕДБЕ**

**Окончање започетих поступака**

**Члан 107.**

Поступци прибављања и располагања грађевинског земљишта у својини Општинe који су започети по прописима који су важили пре ступања на снагу ове одлуке окончаће се по одредбама ове одлуке.

**Престанак важења донетих одлука**

**Члан 108.**

Ступањем на снагу ове одлуке престаје да важи Одлука о грађевинском земљишту ("Службени лист општине број \_\_\_\_\_\_\_\_\_\_).

**Ступање на снагу**

**Члан 109.**

Ова одлука ступа на снагу осмог дана од дана објављивања у "Службеном листу општине \_\_\_\_\_\_\_\_\_\_\_\_.

1. Овај модел одлуке припремљен је за општине, али га могу користити и градови уз неопходно прилагођавање појединих решења.

   Такође, Модел је заснован на решењима садржаним у Моделу статута општине који је израђен за потребе СКГО, посебно у погледу надлежности органа за доношење одлука

   Модел Статута града/општине налази се на сајту СКГО

   <http://www.skgo.org/storage/app/uploads/public/153/598/187/1535981878_SKGO%20MODEL%20STATUTA%20OPSTINE%202018.pdf>

   http://www.skgo.org/storage/app/uploads/public/153/605/820/1536058200\_MODEL%20STATUTA%20GRADA%202018.pdf [↑](#footnote-ref-1)